
[bookmark: TextBodyBegin]Euroopa Parlament,
–	võttes arvesse Diana Iovanovici Şoşoacă puutumatuse äravõtmise taotlust, mis saadi Rumeenia justiitsministri 24. septembri 2025. aasta kirjaga, milles edastati Rumeenia kassatsioonikohtu juures asuva prokuratuuri taotlus seoses Diana Iovanovici Şoşoacă suhtes alustatud kriminaalmenetlusega, ja mis tehti teatavaks Euroopa Parlamendi täiskogu istungil 9. oktoobril 2025. aastal,
–	olles 24. märtsil 2026. aastal vastavalt kodukorra artikli 9 lõikele 6 kuulanud ära Diana Iovanovici Şoşoacă selgitused,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:2], [2: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse Rumeenia põhiseaduse artikli 72 lõikeid 1 ja 2,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0117/2026),
A.	arvestades, et Rumeenia justiitsminister edastas 24. septembri 2025. aasta kirjaga Rumeenia kassatsioonikohtu juures asuva prokuratuuri taotluse võtta ära Rumeeniast valitud Euroopa Parlamendi liikme Diana Iovanovici Şoşoacă puutumatus seoses kriminaalmenetlusega, mis hõlmab mitut süütegu, mis väidetavalt pandi toime eri kuupäevadel ajavahemikus 10. detsembrist 2021 kuni 11. veebruarini 2025;
B.	arvestades, et taotluse kohaselt on kolm isikut esitanud kuriteokaebuse selle kohta, et Diana Iovanovici Șoșoacă ja teised võtsid väidetavalt 10. detsembril 2021 ühes Bukaresti korteris kaebuse esitajatelt ja veel ühelt neljandalt isikult vabaduse umbes 20 minutiks, ajavahemikus kell 15.40 kuni 16.00; arvestades, et väidetav tegu on Rumeenia karistusseadustiku artikli 205 lõike 1 kohaselt käsitatav kuriteona;
C.	arvestades, et taotluse kohaselt teatas Rumeenia valitsuse alluvuses tegutsev Rumeenia holokaustiuuringute riiklik instituut Elie Wiesel 28. veebruaril 2024 õigusasutustele, et erakonna SOS România ametlikul veebisaidil avaldati väidetavalt 19. veebruaril 2024 erakonna pressiteade, millele oli alla kirjutanud erakonna esimees Diana Iovanovici Șoșoacă, kes väidetavalt ülistas selles isikut, kes on mõistetud süüdi sõjakurjategijana vastavalt Rumeenia seadusele nr 312/1945 riiklikus katastroofis või sõjakuritegudes süüdi olevate isikute kohtu alla andmise ja karistamise kohta; arvestades, et väidetav tegu on Rumeenia valitsuse erakorralise määruse nr 31/2002 artikli 5 kohaselt käsitatav süüteona;
D.	arvestades, et taotluse kohaselt teatas Rumeenia antisemitismi seire ja antisemitismivastase võitluse keskus 27. mail 2024, et Diana Iovanovici Șoșoacă tegi 13. mail ja 14. mail 2024 Rumeenia parlamendi hoones viibides väidetavalt avalikke avaldusi, sealhulgas oma avaliku Facebooki konto kaudu, süüdistades juute kollektiivselt Rumeenia rahva vastu toime pandud ajaloolistes kuritegudes; arvestades, et väidetav tegu on antisemitismi ennetamise ja antisemitismi vastu võitlemise meetmeid käsitleva Rumeenia seaduse nr 157/2018 artikli 3 kohaselt käsitatav süüteona;
E.	arvestades, et taotluse kohaselt tegi Diana Iovanovici Șoșoacă 14. mail 2024, mil ta viibis Rumeenia parlamendi hoones, et osaleda Rumeenia Saadikutekoja ja Senati ühisistungil, väidetavalt avaldusi, milles ta süüdistas juute kollektiivselt Rumeenia rahva vastu toime pandud ajaloolistes kuritegudes; arvestades, et väidetav tegu on Rumeenia valitsuse erakorralise määruse nr 31/2002 artikli 6 lõike 1 kohaselt käsitatav süüteona;
F.	arvestades, et taotluse kohaselt tegi Diana Iovanovici Șoșoacă 5. ja 6. oktoobril 2024 väidetavalt internetis mitu avalikku avaldust, milles ta ülistas teatavaid isikuid ja liikumisi, keda Rumeenia õiguse kohaselt peetakse sõjakuritegude toimepanijaks või neis osalejaks, ning süüdistas juute kollektiivselt ajaloolistes ja usukuritegudes; arvestades, et väidetavad teod on Rumeenia valitsuse erakorralise määruse nr 31/2002 artikli 5 kohaselt käsitatavad süüteona;
G.	arvestades, et taotluse kohaselt ülistas Diana Iovanovici Șoșoacă 1. detsembril 2024 väidetavalt avalikult Rumeenia õiguse alusel sõjakuritegudes süüdi mõistetud isikut, tehes avaldusi internetis ning propageerides avalikult Rumeenia Leegioniga seotud, rassistlikke ja ksenofoobseid ideid ja kontseptsioone, mis olid seotud juudi kogukonnaga; arvestades, et väidetavad teod on Rumeenia valitsuse erakorralise määruse nr 31/2002 artikli 5 kohaselt käsitatavad süüteona;
H.	arvestades, et taotluse kohaselt ähvardas Diana Iovanovici Șoșoacă 15. detsembril 2024 väidetavalt otseselt panna toime vägivallaakte kahe politseiametniku suhtes, kes täitsid oma ülesandeid seoses varem määratud haldustrahviga; arvestades, et väidetav tegu on Rumeenia karistusseadustiku artikli 257 lõigete 1 ja 4 kohaselt käsitatav süüteona;
I.	arvestades, et taotluse kohaselt teatas valitsusorganisatsioon IICCMER (kommunismikuritegude ja rumeenlaste eksiiliga seotud mälestuste uurimise instituut) 25. veebruaril 2025 õigusasutustele, et Diana Iovanovici Șoșoacă pidas 11. veebruaril 2025 Euroopa Parlamendi täiskogu istungil kõne, milles ta väidetavalt soovitas oma kolleegidel võtta välispoliitika strateegiate väljatöötamisel eeskuju strateegiast, mida kasutas Nicolae Ceaușescu, kes mõisteti Bukaresti territoriaalse sõjaväekohtu 25. detsembri 1989. aasta otsuse alusel süüdi genotsiidis; arvestades, et väidetav tegu on Rumeenia valitsuse erakorralise määruse nr 31/2002 artikli 5 kohaselt käsitatav süüteona;
J.	arvestades, et Diana Iovanovici Șoșoacă valiti Euroopa Parlamenti 2024. aasta juunis toimunud Euroopa Parlamendi valimistel ja seega ei olnud ta Euroopa Parlamendi liige taotluses nimetatud väidetavate tegude ajal, mis pandi toime 10. detsembril 2021, 19. veebruaril 2024 ning 13. ja 14. mail 2024; arvestades, et Diana Iovanovici Șoșoacă oli Euroopa Parlamendi liige taotluses nimetatud väidetavate tegude ajal, mis pandi toime 5. ja 6. oktoobril 2024, 1. detsembril 2024, 15. detsembril 2024 ja 11. veebruaril 2025; arvestades, et peale kuriteokaebuste ja kriminaalmenetluste, mis on seotud 10. detsembril 2021 ja 19. veebruaril 2024 toime pandud väidetavate tegudega, alustati kõiki teisi kriminaalmenetlusi Diana Iovanovici Șoșoacă suhtes pärast tema valimist Euroopa Parlamendi liikmeks;
K.	arvestades, et protokolli nr 7 (Euroopa Liidu privileegide ja immuniteetide kohta) artiklis 8 on sätestatud, et „Euroopa Parlamendi liikmeid ei või üle kuulata, nende suhtes tõkendit kohaldada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu“;
L.	arvestades, et 11. veebruaril 2025 toime pandud väidetav süütegu seoses Rumeenia õiguse alusel sõjakurjategijana süüdi mõistetud Nicolae Ceaușescu väidetava ülistamisega hõlmab avaldust, mille Diana Iovanovici Șoșoacă tegi Euroopa Parlamendi täiskogu istungil Strasbourgis teemal „Laiem terviklik ELi ja Lähis-Ida strateegia“ toimunud arutelu käigus; arvestades, et kõnealune avaldus on seetõttu käsitatav Diana Iovanovici Șoșoacă poolt oma kohustuste täitmisel avaldatud arvamuse või antud häälena protokolli nr 7 (Euroopa Liidu privileegide ja immuniteetide kohta) artikli 8 tähenduses;
M.	arvestades, et kõik teised väidetavad süüteod ja neile järgnenud taotlus võtta ära Diana Iovanovici Șoșoacă puutumatus ei ole seotud tema kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
N.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle riigi parlamendi liikmetel;
O.	arvestades, et Rumeenia põhiseaduse artikli 72 lõigetes 1 ja 2 on sätestatud, et:
„1.	Saadikutekoja ja Senati liiget ei saa vastutusele võtta ametiülesannete täitmisel antud häälte või avaldatud poliitiliste arvamuste tõttu;
2.	Saadikutekoja ja Senati liikme suhtes võib alustada kriminaaluurimist või liikme võib kohtu alla anda tegude eest, mis ei ole seotud tema ametiülesannete täitmisel antud häälte või avaldatud poliitiliste arvamustega, kuid teda tohib läbi otsida, kinni pidada ja vahistada vaid selle koja nõusolekul, mille liige ta on, ja pärast seda, kui ta on ära kuulatud. Uurimise algatab ja kohtu alla annab üksnes kassatsioonikohtu juures tegutsev prokuratuur. Sellist kohtuasja on pädev lahendama kassatsioonikohus“;
P.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
Q.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
R.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t miski ei viita sellele, et kohtumenetluse tegelik eesmärk on kahjustada Diana Iovanovici Șoșoacă kui Euroopa Parlamendi liikme poliitilist tegevust ja seega Euroopa Parlamendi sõltumatust;
S.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:3]; [3: 	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab võtta Diana Iovanovici Şoşoacă puutumatuse ära seoses punktides B, C, D, E, F, G ja H osutatud väidetavate süütegudega;
2.	otsustab mitte võtta Diana Iovanovici Şoşoacă puutumatust ära seoses punktis I osutatud väidetava süüteoga;
3.	teeb presidendile ülesandeks edastada käesolev otsus ja vastutava parlamendikomisjoni raport viivitamatult Rumeenia pädevatele ametiasutustele ja Diana Iovanovici Şoşoacăle.

